DA Den Europæiske Unions Tidende C 192/1

UDTALELSE Nr. 2/2008

om forslag til Rådets forordning om ændring af forordning (EF, Euratom) nr. 1150/2000 om gennemførelse af afgørelse 2000/597/EF, Euratom om ordningen for Fællesskabernes egne indtægter

(2008/C 192/01)

REVISIONSRETTEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 248, stk. 4, andet afsnit, og artikel 279, stk. 2,

under henvisning til traktaten om oprettelse af Det Europæiske Atomenergifællesskab, særlig artikel 160 C, stk. 4, og artikel 183,

under henvisning til Rådets afgørelse 2007/436/EF, Euratom af 7. juni 2007 om ordningen for De Europæiske Fællesskabers egne indtægter (1),

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), senest ændret ved forordning (EF, Euratom) nr. 1995/2006 (3),

under henvisning til Revisionsrettens tidligere udtalelser om ordningen for De Europæiske Fællesskabers egne indtægter, særlig udtalelse nr. 2/2006 om forslag til Rådets afgørelse om De Europæiske Fællesskabers egne indtægter (4),

under henvisning til Rådets anmodning af 19. maj 2008 om Revisionsrettens udtalelse om forslag til Rådets forordning (5) om ændring af forordning (EF, Euratom) nr. 1150/2000 (6) om gennemførelse af afgørelse 2000/597/EF, Euratom (7) om ordningen for Fællesskabernes egne indtægter og

ud fra følgende betragtninger:

Det Europæiske Råd konkluderede på mødet den 24. og 25. marts 1999 i Berlin (8) bl.a., at ordningen for egne indtægter skal være retfærdig, gennemsigtig, omkostningseffektiv og enkel, samt at den skal være baseret på kriterier, som bedst muligt afspejler hver enkelt medlemsstats evne til at bidrage.

Det Europæiske Råd nåede på mødet den 15. og 16. december 2005 i Bruxelles til enighed om (9) bl.a., at ordningerne vedrørende egne indtægter bør følge det overordnede mål om ligebehandling. De bør derfor sikre, at ingen medlemsstat kommer til at bære en for stor budgetbyrde i forhold til sin relative velstand. Ordningerne bør derfor indføre bestemmelser, der omfatter specifikke medlemsstater.

I udtalelse nr. 2/2006 bemærkede Retten:

a) Der er ikke fastlagt kriterier, så det på et objektivt grundlag, kan fastslås, om en budgetbyrde er for stor, og hvornår en medlemsstat skal indrømmes fordel af en korrektion.

b) Der er ingen mekanisme til kontrol over tid af, om en budgetbyrde fortsat er for tung, og om det stadig er berettiget, at en medlemsstat drager fordel af en korrektion.

c) Der er ingen mekanisme, der gør det muligt for andre medlemsstater end dem, der er nævnt ved navn i forslaget, at drage fordel af en korrektion —

VEDTAGET FØLGENDE UDTALELSE:

I. INDLEDNING

1. Kommissionens forslag til Rådets forordning om ændring af forordning (EF, Euratom) nr. 1150/2000 opdaterer reglerne for gennemførelse af den nye afgørelse 2007/436/EF, Euratom om ordningen for De Europæiske Fællesskabers egne indtægter, særlig på følgende punkter: a) fjernelse af sondringen mellem landbrugsafgifter og told b) medtagelse af bruttoreduktionen for Nederlandene og Sverige i deres årlige BNI-baserede bidrag for perioden 2007-2013.

2. Endvidere tager forslaget hensyn til den udvikling i fællesskabslovgivningen, der er sket siden de sidste ændringer, som blev indført ved forordning (EF, Euratom) nr. 2028/2004. De vigtigste elementer vedrører: a) BNI-henvisninger (på engelsk GNP/GNI) b) henvisninger til EUGFL (10), Garantisektionen/EGFL c) reserven vedrørende långivning og garanti for lån og reserven til nødhjælp d) effektiv forvaltning af regnskaber over egne indtægter e) konsolidering af artikel 10.

3. Når medlemsstaterne har vedtaget afgørelse 2007/436/EF, Euratom i overensstemmelse med deres forfatningsmæssige bestemmelser, vil såvel forslaget til forordning som afgørelsen skulle træde i kraft med tilbagevirkende kraft fra 1. januar 2007.

II. GENERELLE BEMÆRKNINGER

4. I afgørelse 2007/436/EF, Euratom blev der ikke taget hensyn til de betænkeligheder ved den øgede kompleksitet i den ændrede ordning for De Europæiske Fællesskabers egne indtægter, som Retten havde givet udtryk for i udtalelse nr. 2/2006. Retten konkluderede, at afgørelsen bevægede sig længere bort fra en ordning for egne indtægter baseret på klare og almindeligt anvendte mekanismer hen imod nationale bidrag, der forhandles med hvert enkelt land.

5. Endvidere opfordrede udtalelsen Kommissionen til på ny at overveje, hvilken retlig form det dokument skal have, hvori bestemmelserne om beregning, finansiering, betaling og opførelse på budgettet af korrektionen for budgetligevægte til fordel for Det Forenede Kongerige fastlægges. Retten mener, at det forslag, som Kommissionen har forelagt, burde have indeholdt sådanne bestemmelser.

6. De ændringer, som Kommmissionen har foreslået i KOM(2008) 223 endelig, opdaterer generelt bestemmelserne om gennemførelse af afgørelse 2007/436/EF, Euratom.

7. Retten glæder sig over de andre ændringer, som har til formål at opdatere henvisninger, termer og regler med hensyn til BNI (på engelsk GNP/GNI — dansk: uændret BNI), EUGFL/EGFL og reserver (vedrørende långivning, garanti for lån og reserven til nødhjælp) og over, at teksten til artikel 10 revideres og konsolideres. Den støtter også de nye regler, der skal forbedre Kommissionens forvaltning af regnskaberne over egne indtægter.

III. SÆRLIGE BEMÆRKNINGER

8. I artikel 1, stk. 4, i Kommissionens forslag fastsættes det, at artikel 3, stk. 2, i forordning (EF, Euratom) nr. 1150/2000 erstattes med en ny tekst om opbevaring af bilag vedrørende de metoder og det statistikgrundlag, der er omhandlet i BNI-forordningen (11). I den tidligere tekst gjaldt denne regel også for momsindtægterne, hvilket Retten mener bør bibeholdes.

9. Når forslaget behandler »UK-korrektionen« (12), henvises der overalt til »korrektionen af budgetuligevægte til fordel for Det Forenede Kongerige« bortset fra i artikel 1, stk. 6, som indfører en ændring af artikel 6, stk. 3, litra c), og hvori der henvises til »korrektionen til fordel for det Forenede Kongerige«. Af konsekvenshensyn bør dette ændres.

10. Artikel 1, stk. 8, i Kommissionens forslag er en konsolideret version af artikel 10. Den foreslåede artikel 10, stk. 9, vedrører bruttoreduktionen til fordel for Nederlandene og Sverige, som blev indført ved afgørelse 2007/436/EF, Euratom. I andet punktum fastsættes det, at finansieringen af denne bruttoreduktion ikke senere vil blive ændret som følge af en eventuel senere ændring af BNI-grundlaget. Retten forstår, at dette kan begrundes af hensyn til omkostningseffektiviteten, men mener, at det i princippet ikke er i overensstemmelse med målet om ligebehandling, som Rådet ved adskillige lejligheder har gjort opmærksom på.

11. I artikel 2, stk. 7, i afgørelse 2007/436/EF, Euratom, fastsættes det ligesom i den tidligere ordning for De Europæiske Fællsskabers egne indtægter, at, hvis ændringer af det europæiske nationalregnskabssystem (13) (ENS 95) medfører væsentlige ændringer i BNI, som den er beregnet af Kommissionen, beslutter Rådet efter høring af Europa-Parlamentet, hvorvidt disse ændringer skal gælde for egne indtægter. Denne afgørelse indførte også en ny artikel 3, stk. 3, hvori det fastsættes, at hvis der virkelig indføres sådanne ændringer, så foretages der en ny beregning af lofterne for de årlige bevillinger til betalinger og forpligtelser på grundlag af en særlig formel (14). For at sikre at disse regler anvendes konsekvent, hvis der foretages yderligere ændringer af ENS 95, foreslår Retten, at der i forordningen om ændring af forordning (EF, Euratom) nr. 1150/2000 indføres gennemførelsesbestemmelser, som beskriver de principper, der skal anvendes ved definitionen af udtrykket »væsentlige ændringer«.

Vedtaget af Revisionsretten i Luxembourg på mødet den 3. juli 2008. På Revisionsrettens vegne Vítor Manuel DA SILVA CALDEIRA Formand

(1) EUT L 163 af 23.6.2007, s. 17.

(2) EFT L 248 af 16.9.2002, s. 1.

(3) EUT L 390 af 30.12.2006, s. 1.

(4) EUT C 203 af 25.8.2006, s. 50.

(5) KOM(2008) 223 endelig af 29.4.2008.

(6) EFT L 130 af 31.5.2000, s. 1. Ændret ved forordning (EF, Euratom) nr. 2028/2004 (EUT L 352 af 27.11.2004, s. 1).

(7) EFT L 253 af 7.10.2000, s. 42.

(8) Jf. EU-Bulletin 3-1999.

(9) Jf. punkt 6 i formandskabets konklusioner (rådsdokument 15914/1/05, REV 1, CONCL 3 af 30.1.2006) med henvisning til rådsdokument 15915/05 CADREFIN 268 af 19.12.2005, særlig punkt 77.

(10) Endvidere udgår henvisningerne til den monetære EUGFL-reserve, eftersom denne reserve skulle anvendes i løbet af regnskabsårene 2000-2002.

(11) Rådets forordning (EF, Euratom) nr. 1287/2003 af 15. juli 2003 om harmonisering af bruttonationalindkomsten i markedspriser (EUT L 181 af 19.7.2003, s. 1).

(12) Dette gælder dog ikke for den tyske og den italienske sprogudgave.

(13) Rådets forordning (EF) nr. 2223/96 (EFT L 310 af 30.11.1996, s. 1), senest ændret ved Europa-Parlamentets og Rådets forordning (EF) nr. 1392/2007 (EUT L 324 af 10.12.2007, s. 1).

(14) I Rådets afgørelse 2000/597/EF, Euratom (EFT L 253 af 7.10.2000, s. 42), er det også fastsat, at der skal foretages en ny beregning. Men den gælder for ændringer af ENS 95, som medfører ændringer i niveauet for BNI (uden anvendelse af ordet »væsentlige«).